Mo i Rana 22. mai 2015

**Faglærere fortviler over fylkeskommunen**

**Nordland fylkeskommune har foreslått en struktur for kommende skoleår hvor de utelater/avvikler studiespesialisering med formgiving som tilbud i hele fylket.**

– Trist og tragisk, sier Ingrid Kjærstad Solbakken, faglærer ved Polarsirkelen videregående skole. Hun er medlem av Skolenes landsforbund (SL).

Ifølge Kjærstad Solbakken ble de i mars i år forespeilet at de skulle få beholde en klasse til tross for lavt søkertall, bare syv primærsøkere – men totalt 11 søkere på VG1 ved Polarsirkelen videregående skole.

– Så kom det en overraskende beskjed om at tilbudet ikke opprettholdes noen steder i fylket. Dette opprører oss, sier Ingrid Kjærstad Solbakken.

Flere faglærere mener fylkeskommunen med dette raserer tilbudet i hele fylket. De beskriver handlingen som en kortsiktig økonomisk løsning.

Leder i SL Nordland, Chris Holstad, er også sterkt engasjert i saken.

– Man kunne ønsket at politikerne anerkjente praktisk-estetiske fag. Det handler også om folk i arbeid som har forventninger om å fortsette. Det er personalmessig råttent, sier han til Rana Blad i dag. Holstad er hovedtillitsvalgt (vara) ved Polarsirkelen videregående skole.

– Fylkeskommunen vil dessuten følge opp regelen om at elever som søker VG2, men har strøket i mer enn to fag, kan få gå opp igjen, men her kan de ikke det, sier Solbakken og Holstad legger til:

– Den ene hånden vet ikke hva den andre gjør. Det er helt umulig å være med og se på at dette skjer.

**Kontakt:**

**Chris Holstad, leder i SL Nordland. Mobil: 4786 1254**

**Ingrid Kjærstad Solbakken, faglærer og SL-medlem. Mobil: 4811 4184**